Espoon valtuusto pitää kokouksen, johon osallistuu lähes 100 henkilöä – puheenjohtajan mukaan vaihtoehtoa ei ole

Paavo Rantalainen

Espoon kaupunginvaltuusto on kutsuttu ensi maanantaiksi koolle. Puheenjohtajan mukaan valtuuston on pakko kokoontua, eikä sähköistä kokousta pystytä pitämään.

Valtioneuvosto on kieltänyt valmiuslain nojalla kaikki yli 10 henkilön kokoontumiset 13.4. saakka. Kielto ei kuitenkaan koske kunnallisia päätöksentekoelimiä.

Espoo aikoo järjestää kaupungin toimielinten kokoukset sähköisesti. Siitä on tarkoitus päättää perjantaiaamuna, kun kaupunginhallitus pitää kokouksen valtuustotalolla.

Kokouksia järjestetään jatkossa vain siinä tapauksessa, että ne ovat aivan välttämätön pitää.

Kaupunginhallitus tekee maanantain valtuustolle esityksen johtosääntömuutoksesta, joka mahdollistaa etäkokoukset.

Valtuuston kokouksen pitämistä sähköisesti on myös selvitetty ja todettu, että se ei onnistu. Luottamushenkilöiden verkkopalvelua ei ole suunniteltu niin suureksi kuin 75-jäseninen valtuusto tarvitsisi.

Valtuuston kokouksen järjestämisessä etänä on myös lakiin liittyviä juridisia ongelmia.

Valtuuston puheenjohtaja Inka Hopsu (vihr.) kertoo, että valtuuston pitää päättää johtosääntöön liittyvistä etäkokousjärjestelyistä ennen kuin ne voidaan ottaa käyttöön. Siksi kokous on pakko pitää.

Ensi maanantaina valtuuston on tarkoitus Hopsun mukaan kokoustaa mahdollisimman lyhyesti karsitulla listalla.

Lehterille pääsee kokousta seuraamaan, sitä ei voi lain mukaan estää. Yleensä valtuuston kokouksessa on vain muutama henkilö yleisöä, jos sitäkään.

Valtuuston kokouksessa on yleensä läsnä lähes 100 henkilöä viranhaltijat ja muut tarvittavat kaupungin työntekijät mukaan lukien.

Kaikkien valtuutettujen ei tarvitse olla kuitenkaan paikalla, jotta kokous on päätösvaltainen.

Valtuustokokouksen yhteydessä järjestettyä ruokailua mietitään vielä, onko se tarpeellinen.

Espoon valtuuston kokoukset lähetetään netissä suorana, ja ne ovat katsottavissa myös tallenteena.